Paîs Basc: passe 2 mil jessudis par Enbata
Ta chestis setemanis al è jessût il numar 2000 dal setemanâl basc Enbata. Si trate di un risultât no di pôc par cheste publicazion che, par ducj chescj agns, e je stade un pont di riferiment impuartant par dut il panorame abertzale, o sei patriotic, di Iparralde, ven a dî il Paîs Basc setentrionâl che, dal pont di viste aministratîf, si cjate sot dal stât francês. Il prin numar de riviste al jere jessût vie pal Otubar dal 1960. In chê volte, il gjornâl al jere nassût tant che vôs dal moviment politic basc Enbata, che al rapresentave une vere scjassade intal panorame politic e sociâl di Iparralde, che par agns al jere stât considerât dome la perifarie dal Paîs Basc meridionâl (chel sot de dominazion spagnole): une sorte di fradi piçul che al veve di lâ daûr dal fradi grant che al jere par di là dal confin di stât. Cheste voie di scjassâ la situazion e jere clare bielzà dal non, cun di fat “enbata”, in lenghe basche, al è l’aiar fuart che al anticipe la burascje. Cuant che, ai 30 di Zenâr dal 1974, il moviment politic al ven sierât par ordin dal president francês Pompidou cu la acuse di menaçâ la integritât dal stât, ancje la riviste si ferme. Dut câs, tal zîr di un an, il setemanâl al torne a saltâ fûr, cuntun tai gnûf, no plui leât a di un grup politic specific, ma vôs de pluralitât dal moviment abertzale e osservatôr atent di ce che al sucêt intal Paîs Basc, massime in Iparralde.
(Font: Enbata, 25/10/2007)
fur_Latn fur_Latn fra_Latn